ด่วน TRUE และ DTAC ประกาศควบรวบกิจการ
ด่วน TRUE และ DTAC ประกาศควบรวบกิจการ
22 พ.ย. 2564

ด่วน TRUE และ DTAC ประกาศควบรวบกิจการ / วิเคราะห์ข่าวโดย ลงทุนแมน
เมื่อไม่กี่นาทีที่ผ่านมา ทั้ง TRUE และ DTAC ได้รายงานต่อตลาดหลักทรัพย์พร้อมกันว่ากำลังศึกษาความเป็นไปได้ในการควบรวมบริษัทกัน รวมถึงรับทราบความประสงค์ในการทำคำเสนอซื้อหลักทรัพย์ทั้งหมดโดยสมัครใจแบบมีเงื่อนไข
โดยทั้ง 2 บริษัท มีการอนุมัติให้เข้าทำบันทึกความตกลงเบื้องต้น เพื่อพิจารณาการรวมธุรกิจ โดยมีเงื่อนไขคือ
- TRUE และ DTAC ทำการตรวจสอบธุรกิจของอีกฝ่ายและเป็นที่พอใจทั้งคู่
-ที่ประชุมคณะกรรมการบริษัท และ ที่ประชุมผู้ถือหุ้นของทั้ง TRUE และ DTAC ได้พิจารณา และมีมติอนุมัติการควบบริษัท
โดยดีลนี้จะไม่ได้มีใครซื้อใครตามที่เป็นข่าวก่อนหน้า แต่จะเป็นการควบรวมกิจการ (A+B ได้ C) โดยจะเป็นการจัดสรรหุ้นในบริษัทใหม่ให้แก่ทั้ง 2 บริษัท
โดย 1 ผู้ถือหุ้นเดิมของ TRUE จะได้ 2.40072 หุ้นในบริษัทใหม่ และ
1 ผู้ถือหุ้นเดิมของ DTAC จะได้ 24.53775 หุ้นในบริษัทใหม่
มาถึงตรงนี้ถ้าจะให้วิเคราะห์
ตอนนี้ TRUE มีหุ้นที่ชำระแล้วทั้งหมด 33,368,195,301 หุ้น
การที่ 1 หุ้นได้ 2.40072 หุ้นในบริษัทใหม่ก็แปลว่า ได้หุ้นในบริษัทใหม่ทั้งหมด 80,107.69 ล้านหุ้น
ตอนนี้ DTAC มีหุ้นที่ชำระแล้วทั้งหมด 2,367,811,000 หุ้น
การที่ 1 หุ้นได้ 24.53775 หุ้นในบริษัทใหม่ก็แปลว่า ได้หุ้นในบริษัทใหม่ทั้งหมด 58,100.75 ล้านหุ้น
สรุปได้ว่าสัดส่วนการถือหุ้นในบริษัทใหม่ระหว่าง TRUE และ DTAC ก็คือ 1.38 ต่อ 1 นั่นเอง..
โดยบริษัทใหม่น่าจะมีมูลค่าบริษัท 2.5 แสนล้านบาทขึ้นไป เมื่อเทียบกับราคาปิดของหุ้นทั้ง 2 บริษัทก่อนหน้านี้
โดยการควบรวมในครั้งนี้จะมีบริษัท ซิทริน โกลบอล จํากัด ซึ่งเป็นบริษัทร่วมทุน ระหว่าง บริษัท เจริญโภคภัณฑ์โฮลดิ้ง จํากัด ซึ่งเป็น ผู้ถือหุ้นของ TRUE และ Telenor Asia ซึ่งเป็นผู้ถือหุ้นของ DTAC
โดยบริษัท ซิทริน โกลบอล จํากัด จะเสนอซื้อหลักทรัพย์ทั้งหมดของ TRUE ในราคาซื้อหุ้นละ 5.09 บาท ซึ่งถ้าเทียบกับราคาปิดในวันศุกร์ที่ผ่านมาที่ราคา 4.32 บาท จะสูงกว่าถึง 17.8%
ในขณะที่ทางฝั่งของ DTAC เองก็ได้รายงานว่าบริษัท ซิทริน โกลบอล จํากัด จะเสนอซื้อหลักทรัพย์ทั้งหมดของ DTAC ในราคาซื้อหุ้นละ 47.76 บาท ซึ่งถ้าเทียบกับราคาปิดในวันศุกร์ที่ผ่านมาที่ราคา 41.25 บาท จะสูงกว่าถึง 15.8%
หรือสรุปง่าย ๆ ของดีลนี้ก็คือผู้ถือหุ้นใหญ่ของทั้ง 2 บริษัทร่วมกันก่อตั้งอีกบริษัทขึ้นมาเพื่อเข้าซื้อกิจการ TRUE และ DTAC ให้มาอยู่ในบริษัทเดียวกัน โดยแลกกับหุ้นของบริษัทใหม่นั่นเอง..
สำหรับดีลนี้จะเป็นอีกดีลใหญ่ที่น่าจับตามองเป็นอย่างมาก เพราะ TRUE และ DTAC ต่างเป็นผู้ให้บริการเครือข่ายมือถือรายใหญ่อันดับ 2 และ 3 ของประเทศ
ซึ่งในปัจจุบัน
TRUE มีผู้ใช้งานกว่า 32.0 ล้านเลขหมาย
DTAC มีผู้ใช้งานกว่า 19.3 ล้านเลขหมาย
หมายความว่าหากทั้ง 2 บริษัทควบรวมกัน ก็จะทำให้มีผู้ใช้งานในมือทันทีราว 51.3 ล้านเลขหมาย
ซึ่งจะมากกว่าเจ้าตลาดอย่าง AIS ที่ 43.7 ล้านเลขหมาย ทันที
และหากมาดูในแง่ของรายได้
จากผลประกอบการ 9 เดือนแรกปี 2564
TRUE มีรายได้ 103,177 ล้านบาท
DTAC มีรายได้ 59,855 ล้านบาท
หากรวมรายได้ของทั้ง 2 บริษัทเข้าด้วยกัน จะมีรายได้ถึง 163,032 ล้านบาท
ซึ่งมากกว่า AIS ที่มีรายได้อยู่ 132,020 ล้านบาท อีกด้วย..
ทีนี้ หากเรามาดูผู้ถือหุ้นรายใหญ่ของ TRUE
-บริษัท เครือเจริญโภคภัณฑ์ จำกัด ถืออยู่ 17.84%
-CHINA MOBILE INTERNATIONAL HOLDINGS LIMITED ถืออยู่ 13.47%
สรุปแล้ว ผู้ถือหุ้นใหญ่ของ TRUE ก็คือ กลุ่มซีพี กับ China Mobile ที่เป็นบริษัทโทรคมนาคมรายใหญ่ของจีน
ในขณะที่ของ DTAC
-TELENOR ASIA PTE LTD ถืออยู่ 45.87%
-บริษัท ไทย เทลโค โฮลดิ้งส์ จำกัด ถืออยู่ 19.18%
สรุปแล้ว ผู้ถือหุ้นใหญ่ของ DTAC ก็คือ กลุ่มเทเลนอร์ บริษัทโทรคมนาคมจากนอร์เวย์ และ กลุ่มเจ้าสัว บุญชัย เบญจรงคกุล
ซึ่งก็ต้องติดตามกันต่อไปว่าถ้าเรื่องนี้เกิดขึ้นจริง ดีลนี้จะผ่านกฎหมายเรื่องการผูกขาดทางการค้า เหมือนที่กลุ่มซีพีซื้อกิจการ เทสโก้ โลตัส ในปีที่ผ่านมา หรือไม่
ถ้า TRUE ควบรวมกิจการกับ DTAC ได้จริง ก็ต้องบอกเลยว่าดีลนี้จะเป็นดีลที่ยิ่งใหญ่แห่งปีอีกดีลหนึ่งของประเทศไทย และอาจทำให้อุตสาหกรรมโทรคมนาคมในประเทศไทย เปลี่ยนไปตลอดกาล หลังจากนี้..
Reference
-
-